A tous ceulz qui ces présentes lettres verront: Pierre d’Appoigny, conseiller du roy nostre sire, et Simon Tribolé garde du scel de la prévosté d’Aucerre, salut. Sçavoir faisons que pardevant Blaise Moirote, clerc, tabellion et notaire juré du roy nostredit sire, de par luy estably en la cour de ladite prévosté, comparurent en leurs personnes révérend père en Dieu monseigneur Jehan Baillet, par la permission divine evesque d’Aucerre, pour luy d’une part, et vénérables et discretes personnes maistre Thomas la Plotte, doyen, maistre Jehan Henriet, Nicole du Croc, Guy Bertault, Jehan Odry, David Dugué, Germain de Taingy, Edmond Boileau, Guillaume Arbaleste, Jehan Chevalier, Jehan Mauvoisin, Jehan Gamard, Guillaume Emengeard, Jehan Chasneau, Estienne Gerbault, Jehan Menigot, Nicole Guillot, Ponthus du Deffens, tous chanoines de l’église d’Aucerre, assemblez ensemble en leur chapistre, capitulans et leur chapistre tenans au lieu, heure et en la manière accoustumée, pour et au nom de ladite église, disant icelles parties, mesmement lesdits vénérables doyen et chapistre, que à cause de la fondation, dotation et augmentation de leur église, ils ont droit de prendre, avoir, recevoir et percevoir sur l’evesché d’Aucerre, rentes et revenus d’iceluy, un chacun, en plusieurs et divers termes, la somme de cens quatorze livres, douze deniers tournois de rente annuelle et perpétuelle, déclarée en certain arrest de la cour de parlement, daté du huitiesme jour du moys d’avril mil quatre cent vingt et ung avant Pasques, dont par ledit révérend, ainsi que disoient lesdits vénérables, leur en estoient dus demie année eschue et finie à Noel dernier passé, que ledit révérend avoit différé payer entièrement, pour certaines causes cy aprez déclarées; c’est-à-sçavoir que les terres, seigneuries, rentes, possessions et revenus de sondit eveschié estoient en la pluspart destruites et diminuées au moyez des hostilitez et guerres nagueres passées, en quoy ledit eveschié estoient grandement interressé et endomaigé, mesmement en la destruction du chastel de Régennes et du village et appartenances d’Appoigny qui avoit esté et encore estoit une partie bruslé, dépopulé, et plusieurs aultres grands dommaiges et interests advenus audit eveschié, et aultre part, par lesdites guerres, ainsi qu’il est bien notoire; disoit aussi, ledit révérend, que pour parvenir à ladite dignité il estoit un chascun an tenu de payer à monsieur de Majorc, maistre Enguerrand Signart, son prédécesseur evesque dudit d’Aucerre, certaine grande pension, et plusieurs aultres grandes causes et raisons par ledit révérend remonstrées ausdits vénérables, au moyen desquelles considérations eue à icelles, ledit révérend disoit ladite somme de cent quatorze livres douze deniers tournois, ainsi par luy deue, luy devoit estre faite modération. Lesdits vénérables par certains moyens, causes et raisons qu’ils entendoient a proposer disans au contraire, mesmement que leurs terres et seigneuries estoient semblablement destruites et dépopulées. Finablement lesdites parties, mesmement lesdits vénérables doyen et chapistre ainsi assemblez et capitulans, comme dit est, désirans avoir l’amour et benevolence dudit révérend paix et union avec luy, ainsi que faire se doibt, recongnurent et confessèrent avoir de ce traité, transigé, octroyé et acordé, et en la présence du juré traitèrent, transigèrent, octroyent et accordent audit révérend, en la manière qui s’ensuit: c’est-à-sçavoir que ladite somme de cent quatorze livres, douze deniers tournois de rente annuelle et perpétuelle, que ledit révérend à cause de sondit eveschié a cogneu et confessé devoir, et en icelle somme estre un chacun an tenu envers lesdits vénérables et leurdite église, aux termes et pour les causes contenues audit arrest, iceluy révérend, pour les causes et considérations que dessus, dujourd’huy jusques au chief et terme de six ans, tant seulement, ne leur payera, ne sera tenu de payer, que la somme de quatre-vingt livres tournois, chacun an, à laquelle lesd. vénérables ainsi assemblez et capitulans, comme dit est, ont icelle somme de cent quatorze livres douze deniers tournois moderée et ramenée pour ledit temps et terme de six ans tant seulement, et que durant iceluy temps de siz ans il soit et demeure evesque dudit Aucerre, soubz telle condition toutes voies que s’il advenoit que durant lesdits six ans et avant la fin d’iceulx ledit révérend trouvast moyen de abolir et éteindre la pension qu’il est tenu chacun an payer audit evesque de Majorc, par récompense ou aultrement, ou que iceluy de Majorc décédé et aille de vie à trépassement, en ce cas ladite présente modération sera incontinent annullée, et payera ledit révérend ausdits vénérables toute ladite somme de cent quatorze livres douze deniers tournois, ainsi qu’il est contenu ez arrests et aultres titres et enseignemens servans à ce; le tout sans préjudice toutefois du droit que iceulx vénérables doyen et chapistre ont de prendre et avoir entièrement un chacun en ladite somme, et des lettres d’arrest et autres traiteiz et enseignemens qu’ils en ont, lesquels demeurent en leur force et vertu. Et en faveur de ce présent traité, ledit révérend, en récompense des choses dessusdites, et afin que le divin service puisse par lesdits vénérables mieux estre fait et entretenu en ladite église, a consenti et consent que lesdits vénérables, qui de présent sont et seront doresnavant cerez, et auront églises parrochiales oudit diocèse ou eveschié d’Aucerre, en faisant leur résidence en ladite église, comme dit est, soient francs et quittes de non résider en leursdites cures, tellement que par ledit révérend, ne par ses vicaires ou officiers à ce commis, ne puissent estre contraints à en payer aucun droit de non-résidence durant le temps de ladite grace, et que ladite modération aura lieu; et semblablement pourront iceulx vénérables curez mettre en leursdites cures, pour icelles régir et gouverner, gens idoines et suffisans lesquels ils présenteront audit révérend ou à sesdits vicaires ou officiers, ausquels ainsi présentez seront tenus de donner licence pour icelles cures régir et gouverner et desservir in spiritualibus, sans ce que par ledit révérend ou sesdits officiers soit pris ne exigé aucune chose desd. commis pour le droit de licence, sinon la somme de cinq souls que lesdits commis seront tenus payer chacun an pour le coust de la lettre de leurdite licence, et sans préjudice des aultres droits, devoirs et preéminences synodales et aultres quelconques esquels lesdits curez et commis pourroient estre tenuz audit révérend à cause de sa dignité episcopale. Et avec ce a consenti et consent ledit révérend pour l’amour qu’il a ausdits vénérables que quand il adviendra qu’il visitera son eveschié et diocèse d’Aucerre, et que entre les autres églises seront par luy visitées les cures et eglises parrochiales que tiennent et tiendront ou temps advenir lesdits vénérables, durant le temps de ladite modération, iceluy révérend ne prendra, ne levra ne par ses gens ou officiers aucuns droits de procuration due à cause de ladite visitation, ains iceluy droit de procuration a remis et donné ausdits vénérables durant icelle modération, ensemble et avec tout le droit de censive que lesdits vénérables luy doivent et peuvent devoir à cause de leurs héritaiges qu’ils ont en la censive et justice dudit révérend tant au lieu d’Aucerre, Appoigny, comme aultre part. Car ainsi a-t-il esté passé, consenti et accordé par lesdites parties, et mesmement par ledit révérend. Promettans, c’est-à-sçavoir ledit révérend par sa foy pour ce corporellement donnée en parole de prélat, et lesdits vénérables en paroles de prestres, la main mise au pis, et soubz l’obligation des biens temporels dudit eveschié et de ladite église, toutes et chacunes les convenances dessusdites tenir, garder, entretenir et accomplir de point en point selon leur forme et teneur, sans enfraindre ne contrevenir, et mesmement ledit révérend de rendre et payer ladite somme de quatre-vingt livres tournois par la manière dessus divisée, et tenir les choses cy dessus par luy accordées, sur peine de rendre et payer tous cousts, pertes, dommages, dépens et intérests qui par faisant le contraire seront faiz et encoureuz; et quant à ce lesdites parties se soubzmirent et obligèrent à la jurisdiction et contrainte de la cour de ladite prévosté et à toutes autres cours et juridictions pour y être contraints et justitiez par la prise vendue et exploitation d’iceulx biens, renonçans en ce fait lesdites parties par leurdite foy à toutes actions, exceptions et déceptions, cautelles et cavillations, à tout escript et non escript, canon et civil à la déception d’oultre la moitié du juste prix, et généralement à toutes les choses qui tant de fait comme de droit qui contre la teneur de ces présentes lettres pourroient estre dites ou opposées; présens et appelez à ce par ledit juré maistre Pierre Souef, praticien en cour d’église, et Collas le Moyne, tixerant, demourans à Aucerre. En tesmoing de ce nous garde dessusdit, au rapport dudit juré, avons scellé ces lettres du scèl de ladite prevosté, qui furent faites et passées audit Aucerre, le cinquiesme jour de janvier, l’an de grace M CCCC LXXVIII, † et de leurd. chapistre d’une part. Ainsi signé, Moirote, avec parafe.